15 pegawai, 250 anggota terlibat perbarisan serah terima tugas
SIBU: Seramai 15 pegawai dan 250 anggota lain-lain pangkat (LLP) terlibat dalam Perbarisan Serah Terima Tugas Panglima Briged Kesembilan Infantri Malaysia (9 Bgd) di Padang Kawad Batalion Ketiga Rejimen Renjer Diraja (3 RRD) Kem Oya, semalam. Perbarisan tersebut diketuai oleh Pegawai Memerintah Batalion Ke-20 Rejimen Askar Melayu Diraja (20 RAMD) Leftenan Kolonel Mohd Firdaus M.Yatim. Majlis Serah Terima Tugas Panglima 9 Bgd dilaksanakan antara Brigadier Jeneral Mohd Shauari Mat Piah dan Brigadier Jeneral Ahmad Norzaini Badrun selaku Panglima 9 Bgd Ke-27.  Shauari akan bertukar keluar ke Akademi Tentera Darat (ATD) menjawat jawatan sebagai Komandan, manakala Ahmad bertukar masuk daripada Bahagian Penyelidikan dan Penilaian Tentera Darat (BPPTD). Acara dimulakan dengan upacara perbarisan, menandatangani Nota Serah Terima Tugas serta Serah Terima Tongkat Kuasa Panglima sebagai simbolik peralihan kuasa dan penukaran tampuk pemerintahan yang baharu bagi 9 Bgd.  Perbarisan yang penuh rejimental ini disaksikan oleh Panglima Divisyen Pertama Infantri Malaysia Mejar Jeneral Hassan Embong. Sejurus selepas Perbarisan Serah Terima Tugas Panglima 9 Bgd, Majlis Serah Terima Tugas Pengerusi Badan Kebajikan Keluarga Angkatan Tentera (BAKAT) 9 Bgd turut dilaksanakan antara Profesor Madya Dr Hajah Fatimah Wati Halim dan Norayrah Safiei selaku Pengerusi BAKAT 9 Bgd baharu.  Turut hadir menyaksikan acara adalah Pengerusi BAKAT Divisyen Pertama Infantri Malaysia Hasliza Abdul Wahab. Oleh AKUN GIMAN 
See author's posts
